text: Politiet drosler vejr-beredskabet ned
  09 december 2011 kl. 09.57
  Politiet i Syd- og Sønderjylland drosler nu ned på den ekstraordinære store beredskabs-stab, der i går blev indkaldt på baggrund af meldingerne om langvarig storm og højvande.
  I forbindelse med Danmarks Meteorologiske Instituts varsel om storm på Jyllands vestkyst natten til fredag nedsatte Syd- og Sønderjyllands Politi torsdag beredskabsstaben på politigården i Esbjerg med henblik på at være så godt forberedt som muligt på eventuelle skader og problemer i forbindelse med stormen.
  Beredskabsstaben har hele natten været i aktion med repræsentanter fra Tønder kommune, Esbjerg kommune, Fanø kommune, Varde kommune, Beredskabsstyrelsen Sydjylland, Totalforsvarsregion Fyn, Syd- og Sønderjylland samt Falck.
  - Vi lukker nu den ekstraordinære beredskabs-stab ned og følger stormen og vandstanden, som vi normalt gør,når DMI varsler uvejr, siger linjechefen for beredskabet ved Syd- og Sønderjyllands Politi, vicepolitiinspektør Klaus Arboe Rasmussen til TV SYD.
  